b'\n_START_ARTICLE_\nMichailas Gurevi\xc4\x8dius\n_START_PARAGRAPH_\nMichailas Gurevi\xc4\x8dius (rus. \xd0\x9c\xd0\xb8\xd1\x85\xd0\xb0\xd0\xb8\xd0\xbb \xd0\x98\xd0\xbe\xd1\x81\xd0\xb8\xd1\x84\xd0\xbe\xd0\xb2\xd0\xb8\xd1\x87 \xd0\x93\xd1\x83\xd1\x80\xd0\xb5\xd0\xb2\xd0\xb8\xd1\x87, 1892 m. gruod\xc5\xbeio 31 d. Ruban\xc5\xa1\xc4\x8dinos k., Kursko gubernija \xe2\x80\x93 1976 m. lapkri\xc4\x8dio 25 d. Leningradas) \xe2\x80\x93 tarybinis in\xc5\xbeinierius aviakonstruktorius, 155-tojo Bandomojo konstravimo biuro (OKB-155) vadovas, Socialistinio Darbo didvyris (1957 m.), technikos moksl\xc5\xb3 daktaras (atitinka Lietuvos habilituot\xc4\x85 daktar\xc4\x85).\n_START_SECTION_\nBiografija\n_START_PARAGRAPH_\nGim\xc4\x97 1892 m. gruod\xc5\xbeio 31 d. mechaniko \xc5\xa1eimoje._NEWLINE__NEWLINE_1902 m. \xc4\x97m\xc4\x97 mokytis Achtyrkos miesto (Charkovo gubernija) gimnazijoje, kuri\xc4\x85 1910 m. baig\xc4\x97 su sidabro medaliu ir tais pa\xc4\x8diais metais \xc4\xafstojo \xc4\xaf Charkovo universiteto Matematikos fakultet\xc4\x85._NEWLINE__NEWLINE_I\xc5\xa1 Charkovo universiteto pa\xc5\xa1alino u\xc5\xbe dalyvavim\xc4\x85 student\xc5\xb3 neramumuose ir i\xc5\xa1siunt\xc4\x97 u\xc5\xbe gubernijos rib\xc5\xb3. 1912 m. i\xc5\xa1vyko \xc4\xaf Pranc\xc5\xabzij\xc4\x85, kur mok\xc4\x97si Monpelj\xc4\x97 universitete._NEWLINE_1914 m. gr\xc4\xaf\xc5\xbeo atostog\xc5\xb3 \xc4\xaf Rusij\xc4\x85 ir, prasid\xc4\x97jus Pirmajam pasauliniam karui, joje liko. Gyveno atsitiktiniais u\xc5\xbedarbiais, dirbo brai\xc5\xbeytoju, pie\xc5\xa1\xc4\x97 plakatus, teik\xc4\x97 priva\xc4\x8dias pamokas._NEWLINE_1917 m. M. Gurevi\xc4\x8dius \xc4\xafstojo \xc4\xaf Charkovo technologijos institut\xc4\x85, kuriame mok\xc4\x97si su didel\xc4\x97mis pertraukomis d\xc4\x97l Pilietinio karo. 1925 m. baig\xc4\x97 Charkovo technologijos instituto L\xc4\x97ktuv\xc5\xb3 gamybos fakultet\xc4\x85._NEWLINE_Nuo 1925 m. dirbo in\xc5\xbeinieriumi konstruktoriumi draugijos \xe2\x80\x9e\xc5\xa0iluma ir j\xc4\x97ga\xe2\x80\x9c Charkovo skyriuje._NEWLINE_1929 m. persikraust\xc4\x97 \xc4\xaf Maskv\xc4\x85 ir dirbo \xc4\xafvairiuose konstravimo biuruose dirbo in\xc5\xbeinieriumi konstruktoriumi ir grup\xc4\x97s vadovu. Pranc\xc5\xabzo konstruktoriaus P. Ri\xc5\xa1aro konstravimo biure dalyvavo kuriant torpedne\xc5\xa1\xc4\xaf ir stambias skraidan\xc4\x8dias valtis. Savaranki\xc5\xa1kai projektavo sunk\xc5\xb3j\xc4\xaf \xc5\xa1turmo l\xc4\x97ktuv\xc4\x85 T\xc5\xa0-3 (rus. \xd0\xa2\xd0\xa8-3)._NEWLINE__NEWLINE_1936-1937 m. M. Gurevi\xc4\x8dius su tarybine aviacijos delegacija buvo komandiruot\xc4\x97je aviacijos gamyklose Baltimor\xc4\x97je (JAV), kur dalyvavo TSRS perkant i\xc5\xa1 JAV transporto l\xc4\x97ktuvo Douglas DC-3 gamybos licencij\xc4\x85._NEWLINE_1937\xe2\x80\x931939 m. M. Gurevi\xc4\x8dius vadovavo eskizinio projektavimo brigadai N. Polikarpovo OKB._NEWLINE_1939 m. M. Gurevi\xc4\x8dius \xc4\x97m\xc4\x97 dirbti A. Mikojano KB. 1940 m. A. Mikojanas ir M. Gurevi\xc4\x8dius suk\xc5\xabr\xc4\x97 naikintuv\xc4\x85 MiG-1, o v\xc4\x97liau patobulint\xc4\x85 jo variant\xc4\x85 MiG-3. 1940\xe2\x80\x931941 m. MiG-3 buvo gaminamas didele serija, Did\xc5\xbeiojo T\xc4\x97vyn\xc4\x97s karo prad\xc5\xbeioje dalyvavo karo veiksmuose. Karo metais M. Gurevi\xc4\x8dius dalyvavo kuriant bandomuosius l\xc4\x97ktuvus._NEWLINE_1940\xe2\x80\x931957 m. M. Gurevi\xc4\x8dius buvo vyriausiojo konstruktoriaus pavaduotojas, 1957\xe2\x80\x931964 m. \xe2\x80\x93 Mikojano OKB vyriausiasis konstruktorius. K\xc5\xabr\xc4\x97 greituosius ir vir\xc5\xa1garsinius fronto naikintuvus, kuri\xc5\xb3 daugelis buvo gaminami didel\xc4\x97mis serijomis ir buvo TSRS Karini\xc5\xb3 oro paj\xc4\x97g\xc5\xb3 ginkluot\xc4\x97je.'